Rollins-McNeal ontken galopsop-skop | Netwerk24
17 Januarie 2021 20:44
Die hekkiesatleet Brianna McNeal ontken dat sy enige opkikkers gebruik het. Foto: Getty Images
Die 29-jarige, wat goud by die Olimpiese Spele in 2016 in Rio de Janeiro verower het en in 2013 'n wêreldkampioen was, word daarvan aangekla dat sy "met die toetsproses vir opkikkergebruik gepeuter het" en is voorlopig deur atletiek se integriteitseenheid (AIU) geskors.
Rollins-McNeal sê in 'n verklaring, wat deur haar agente uitgereik is, sy het nie 'n opkikkertoets gedop nie.
"ICM Stellar Athletics wil dit net duidelik stel dat Brianna nie positief getoets is vir enige verbode middel in atletiek nie," sê haar agentskap.
"Brianna sal 'n versoek vir 'n verhoor indien waar sy ten volle verwag om vrygespreek te word en om daarna met haar kampioenskaploopbaan voort te gaan."
Rollins-McNeal was een van die Amerikaners wat skoonskip op die podium gemaak het by die Rio-skouspel in die 100 m-hekkies, maar is daarna vir 'n jaar geskors toe sy binne 'n tydperk van 12 maande drie opkikkertoetse buite die kompetisievenster misgeloop het.
Haar skorsing was geldig tydens 2017, wat beteken het dat sy die Wêreldkampioenskap in Londen gemis het.
Sy het ook vir 2019 se byeenkoms in Doha gekwalifiseer, maar is in die eerste ronde gediskwalifiseer weens 'n foutiewe wegspring. – Reuters